Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 64/1999. (VI. 25.) OGY határozata
Paragraph Index: 828

2. Az adatvédelmi biztos közleményei Sajtóközlemények FÜGGELÉK Az adatvédelmi biztos által véleményezett jogszabálytervezetek az 1998. évben Előadások, konzultációk 1998-ban Kanadai modell — Bács-Kiskun megyei modell Az adatvédelmi biztos honlapja 1999/79/II. szám BEVEZET Ő Nem írták még meg a harmadik magyar köztársaság történetét, de ha megírják egyszer, majdnem minden lényegest el lehet majd mondani róla úgy, hogy csak a szabadságjogokhoz való viszonyunkról beszélünk. Tízéves a jogállami forradalom Magyarországon. Eleinte pár évig a szabadságjogok tisztelete, legalább a szóhasználatban, feltétel nélküli parancs volt mindazok számára, akik azzal az igénnyel vettek részt a közbeszédben, hogy komolyan is vegyék őket. A rendszerváltást közvetlenül nem lázas cselekedetek, hanem nyugodt gondolatok készítették elő itthon. Az utca, pár szép emlékű happening tüntetést leszámítva, néma maradt. A szabadságot, a néhány borostás fiatal mellett, inkább fárasztóan sokat beszélő, öltönyös, középkorú és idősb’ urak alkudták ki egymással a tárgyalóasztal mellett. Több volt az unalom, mint az izgalom, és ez számos előnnyel járt. A jogállami forradalom nem a forradalmak logikája szerint haladt, nem felfüggesztette, hanem ellenkezőleg, bevezette a személy sérthetetlenségét. A verbális agresszió másodnapra, harmadnapra mindig nevetségessé lett, de önmagától is mindig megrettent. A lényeget abban fogalmazhatjuk meg, hogy az ország és a személyek szabadsága, történelmünkben nem először, egybefonódott. Mert akármennyire sajátosnak és sosemvoltnak látszik is az, ami történt, semmiképpen nem előzmény nélküli Magyarországon. A magyar történelem nemcsak a véres szabadságküzdelmekben, de a nemes, a haza sorsát jobbító alkudozásokban is gazdag. Ehhez tekintetbe kell vennünk még valamit, amit bizton nevezhetünk sajátos hazai örökségnek. Az újkori magyar történelemben az idegen uralkodók, majd az idegen uralom miatt is az országos és a személyes szabadság — ha úgy tetszik: mindkét függetlenség ügye — példásan együvé tartozott. Például Deák Ferenc gondolkodásában: „Nem említve a vérontást, egyes személyek politikai és vallási üldöztetését, csak azt emeljük ki, hogy ezen idő alatt az ország alkotmánya hatályon kívül tétetett s az ország idegen helytartónak kormányzatára bízatott.” (Deák Ferenc: Húsvéti cikk, 1865). * Nem alap nélkül tartotta az Alkotmánybíróság — hangsúlyozom: csakis a magyar Alkotmánybíróság — a jogállami forradalom letéteményesének magát. * Minden siker alapja az adott feladatnak való megfelelés és a kiválás. Nem elegendő alapkövetelményeknek megfelelni, valamiben kiválóságot is kell mutatni. A Magyar Köztársaság az eltelt évtizedben a szabadságjogok terén évtizedek deficitje után és arra rácáfolva mutatott — más, hasonló helyzetű országokkal összehasonlítva is — kifejezett és különös tehetséget. A magyar átalakulás megkülönböztető jegye az alapjogok nem kényszeredett, hanem hangsúlyos tisztelete. A rendszerváltás folyamatában pedig a szabadságjogok képviseletén belül különös hangsúlyt kaptak az információs szabadságjogok, melyek, amint azt egy kiváló külföldi szakértő mondta, a szabadság régi és új ellenfelei támadásainak mindenkor első célpontjai. Legyen az állam átlátható, polgárai pedig legyenek átláthatatlanok; ezt állította, szakítva a diktatúra évtizedeivel, először is a köztársasági alkotmány, majd fejtette ki újból és újból az Alkotmánybíróság, később pedig az adatvédelmi és információszabadság törvény, és ezt igyekszik képviselni megalakítása óta az adatvédelmi biztos hivatala is. A hatályosuló adatvédelmi törvény a személyes adatok védelmét európai szintre, az alkotmányos és törvényi szintre hozott információszabadságot pedig, noha érvényesülésének sok gyengeségéről ez a jelentés is számot ad, egyenesen a kontinens élvonalába emelte Magyarországon. Persze semmi nincsen előzmények nélkül; a 19. századi közjogi gondolkodás talán mindenre tud példát mutatni: „(De) az egészséges kifejlet biztosítására mégis szükséges, hogy a hatalomviselők...a közügyek kellő ismeretét a nyilvánosság által terjesszék...” (Horváth Mihály: A demokrácia kifejlése honunkban, 1841.) A földobott kő visszahull. A politikai közösség viszonya az alkotmányos szabadságjogokhoz az elmúlt években megváltozott, mintegy öt éve folyton erősödik a vonzása annak az ígéretnek, mely a szabadság rovására ígér nagyobb biztonságot. Az okok feltárása nem lehet ennek az írásnak a feladata. Itt elég azt a tényt megállapítani, hogy, bár ez korábban nehezen volt elképzelhető, mára már a szabadságjogok emlegetésére is legyintés lehet a válasz, sőt polgárjogot nyert az a szóhasználat is, mely (jó esetben) csupán „akadékoskodásnak” minősít bármi érvelést, gondolatot, mely erkölcsi jogokat említ, mely szóba hozza a jogok olyan értelmezését, mely az állami akaratnak szab határt. Pedig ezektől a jogoktól ma eltekinteni (már és még) lehetetlen nálunk. Nagyon is értelmesnek és hasznosnak is kell tartanunk minden olyan kísérletet, mely az emberi jogok alapjait, forrását vizsgálja. Maga a kételkedés bármiben elidegeníthetetlen emberi jog. Az ezt firtató filozófiai, teológiai elemzések egészen természetesen vezethetnek arra az eredményre, hogy az emberi jogok filozófiailag nem kellően megalapozottak. Ebből azonban az államra, a közjogra, különösen pedig egyes szabadságjogokra nézve természetesen semmilyen következtetést nem lehet levonni. Az állam mindig fenyegető elfajulását csak az akadályozhatja, ha az eszmény és a valóság kettősségéről kishitűség és cinizmus nélkül veszünk tudomást, és elhisszük, hogy a valóság közelíthető az eszményhez. A harmadik köztársaságot megteremtő jogállami forradalom története többféle radikalizmust is kétségessé tesz, de azt a fajta radikalizmust, mely az alkotmányos jogok, köztük az individuum és a nyilvánosság jogai érvényesülése ellen tör, egyenesen kizárja. Ha a köztársaság saját legitimációs alapjai ellen fordul, rossz véget érhet. Dr. Majtényi László 1999/79/II. szám I. AZ 1998-AS ÉV

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes